Source: http://nssr.gov.sk/vyhlasenie-predsedu-najvyssieho-sudu-sr-stefana-harabina-k-rozhodnutiu-ustavneho-sudu-sr-v-kauze-tzv-duckeho-zmeniek/
Timestamp: 2017-06-25 12:18:44+00:00
Document Index: 5858173

Matched Legal Cases: ['súd ', 'súd ', 'súd ', 'súd ', 'súd ', 'súd ']

Vyhlásenie predsedu Najvyššieho súdu SR Štefana Harabina k rozhodnutiu Ústavného súdu SR v kauze tzv. Duckého zmeniek | Najvyšší súd Slovenskej republiky
Vyhlásenie predsedu Najvyššieho súdu SR Štefana Harabina k rozhodnutiu Ústavného súdu SR v kauze tzv. Duckého zmeniek
13.08.2013 - Najvyšší súd Slovenskej republiky podá v kauze tzv. Duckého zmeniek na senát Ústavného súdu SR nielen disciplinárny návrh, ale aj trestné oznámenie.
"Po takmer 15 rokoch boja štátu s podvodníkmi im záhadne účelovo senát ústavného súdu dal opäť šancu. Toto je v právnom štáte trestný čin." vyhlásil predseda Najvyššieho súdu SR Štefan Harabin.
Podľa jeho slov, ak by Najvyšší súd porušil zákon, tak by právnik Ernest Valko, ktorý bránil štát v Duckého zmenkách, určite na to poukázal. V minulosti bojoval aj so sudcami, ktorí účelovo rozhodovali v neprospech štátu.
Predsedovia Najvyššieho súdu, vrátane zastupujúceho podpredsedu Juraja Majchráka, postupovali vždy v Duckého zmenkách rovnako zákonne. Všetci prijali viacero opatrení, ktoré menili rozvrhy práce, ktoré v minulosti Ústavný súd stále potvrdil.
Ústavný súd rovnako ako všetky všeobecné súdy na Slovensku prijíma rozvrh práce a jeho zmeny. V tejto súvislosti je až paradoxne zvláštne, že sudcovia Luby a Gajdošíková na pléne Ústavného súdu 3. júla 2013 hlasovali za zmenu rozvrhu práce Ústavného súdu v prebiehajúcej veci dokonca počas roka a predseda Najvyššieho súdu Harabin podľa právnych nezmyslov týchto sudcov si nesmie plniť zákonnú povinnosť prijímať nový rozvrh práce Najvyššieho súdu po predchádzajúcom prerokovaní v kolégiách a sudcovskej rade. "Niektorí sudcovia Ústavného súdu sa postavili na stranu podozrivých mafiánov a podvodníkov. Ich rozhodnutia sú nielen právne neobhájiteľné, ale zaváňajú korupciou a evidentnou účelovosťou," dodal Harabin.
Najvyšší súd aj v tomto prípade zverejní právnu analýzu zjavných právnych pochybení Ústavného súdu v tejto kauze. Copyright 2011 - NSSR - Všetky práva vyhradené.Prehlásenie o prístupnosti Tvorba stránok: Aglo Solutions | Redakčný systém: SysCom